Ahti soittaa
Ahti soittaa viuluansa
 kevätyössä, kosken alla.
 Kuohut ärjyy korkealla.
 Evin, pyrstöin soutamalla
 kuulemaan ui virran kansa.

 Helmisilmät vedenimmet
 tuossa ryntäillänsä makaa.
 Heitä ajanut on takaa
 Vesihiisi, ukko vakaa,
 leuasta min versoo rimmet.

 Ahti nuori, suomurinta,
 hiuksina on hällä levät.
 Kaislakielet helisevät
 lauluansa ihaninta:
 Herännyt on armas kevät!

 Kevät lämmin talven voittaa! –
 Ahti soittaa, Ahti soittaa,
 kilvan soittaa kanssa kosken.
 Punaa Ahdin kuuman posken
 koi, mi yli vetten koittaa.

 Huomentähti verkkaan sammuu,
 aamunkoiton kalvas vahti.
 Hopeassa soiluu lahti.
 Kylän karja kaukaa ammuu.
 Kuumeisemmin soittaa Ahti.

 Laskee lentoon laulun villin,
 nuoren veren hurjan trillin.
 Hymni auringolle raikuu,
 kevään ruhtinaalle kaikuu
 säestäissä kuovin pillin.